Karabus onskuldig bevind | Maroela Media
Prof. Cyril Karabus
Die hof in die Verenigde Arabiese Emirate (VAE) het prof. Cyril Karabus onskuldig bevind, het die departement van internasionale betrekkinge Donderdag gesê.
"Hy was vandag in die hof en is onskuldig bevind," het Clayson Monyela, woordvoerder van die departement, gesê. "As Suid-Afrikaanse regering is ons baie dankbaar dat hy uiteindelik 'n vry man is."
'n Mediese hersieningskomitee van die VAE het vroeër die week Karabus van alle aanspreeklikheid vrygestel. Karabus (77), 'n pediatriese hematoloog van Kaapstad, is in 2003 in sy afwesigheid verhoor en aan strafbare manslag skuldig bevind na die dood van 'n driejarige leukemielyer wat hy vir 'n kort ruk in die VAE behandel het. Hy is in sy afwesigheid tot drie jaar tronkstraf gevonnis. Onbewus van die aanklagte en vonnis, is hy op 18 Augustus 2012 in Dubai in hegtenis geneem terwyl hy op pad terug was na Suid-Afrika na hy sy seun se troue in Kanada bygewoon het.
Monyela sê die Suid-Afrikaanse regering het verskeie stappe gedoen om Karabus se saak aan te help. "Ons beskou dit as 'n regverdiging van dít wat die professor die heeltyd gesê het," het Monyela gesê. "Ons voel geregtigheid het plaasgevind." Monyela het alle betrokke partye bedank.